Kyoto

Kyoto (京都 in giaponéize, transliteròu in Kyōto e prononçiòu ), ofiçialménte Çitæ de Kyoto (京都市, Kyōto-shi, ), a l'é 'na metròpoli do Giapón, capitâle da prefetûa co-o mæximo nómme. A se trêuva inta región de Kansai in sce l'îzoa de Honshu, dond'a l'é pàrte de l'ària metropolitànn-a de Keihanshin insémme a-e çitæ de Osaka e de Kobe. A-o 2020, Kyoto a l'àiva 'na popolaçión de 1,46 milioìn de abitànti, a nöna ciù grànde da naçión. A çitæ a l'é o céntro colturâle de 'n'ària metropolitànn-a bén bén ciù ànpia, dîta a "Grànde Kyoto", ch'a l'é 'n'àrea statìstica ascì dónde se stìmma che ghe stàgghe ciù ò mêno 3,8 milioìn de persónn-e. A çitæ a l'é spartîa inte 11 quartê, dîti -ku.

Kyoto a l'é unn-a de çitæ ciù antîghe do Giapón, çernûa into 794 cómme nêuva sêde da córte inperiâle giaponéize da l'inperatô Kanmu. A prìmma çitæ, ciamâ Heian-kyō, a l'êa stæta progetâ in sciâ bâze di prinçìppi do feng shui cinéize, za dêuviæ inta progetaçión de vêge capitâli cinéixi de Chang'an e de Luoyang. I inperatoî do Giapón àn dónca governòu a naçión da Kyoto pe-i sucesîvi ùnze sécoli, scìnn-a l'ànno 1869. Cómme capitâle, Kyoto a l'à visciûo i ciù inportànti fæti da stöia giaponéize di perîodi Muromachi e Sengoku, cómme e goære Boshin e Ōnin, l'incidénte de Honnō-ji e quéllo de Kinmon e a batàggia de Toba–Fushimi. In sciâ fìn, a capitâle a l'é stæta stramuâ da Kyoto a Tokyo dòppo a restaoraçión Meiji e, into 1889, l'é stæto creòu o modèrno comùn de Kyoto. A çitæ a l'é scanpâ a-e distruçioìn da Segónda Goæra Mondiâle e, pe sta raxón chi, a l'à conservòu a ciù pàrte do sò patrimònio stòrico e colturâle.

Kyoto a l'é consciderâ o céntro colturâle do Giapón e a sò ciù inportànte destinaçión turìstica, con l'agençîa pe-i afâri colturâli do govèrno naçionâle ch'a l'à chi a sò sêde. Se ghe peu trovâ bén bén de ténpi budìsti e scìnto, palàççi e giardìn, co-ina pàrte de sti chi ch'a l'é stæta diciarâ patrimònio de l'umanitæ da l'UNESCO. E atraçioìn ciù conosciûe són o Palàçio Inperiâle de Kyoto, o Kiyomizu-dera, o Kinkaku-ji, o Ginkaku-ji e a tôre de Kyoto. L'inpréiza avoxâ de videozêughi Nintendo a l'à chi a sò sêde. Pe de ciù, Kyoto o l'é 'n céntro inportànte pe l'instruçión superiôre, co-a prezénsa de instituçioìn cómme l'Universcitæ de Kyoto, a segónda ciù antîga do Giapón.

 Âtri progètti  

 Conligaménti estèrni 



Categorîa:Giapón